'दोस्ती अपाहिज और अंधे लडके की दोस्ती, त्याग, समर्पण और आदर्श की भावपूर्ण कहानी है। परस्पर सौहार्द और लगाव से वे जिंदगी की मुश्किलों का मुकाबला करते हैं। नैतिकता और आदर्श से लबालब है उनकी दोस्ती। इस फिल्म में कोई भी खलनायक नहीं है। 'दोस्ती में गोविंद मूनिस ने रामनाथ और मोहन को अनाथ रखा है। हिंदी फिल्मों के अनाथ बच्चे भटकाव के शिकार होते हैं। वे या तो किसी गुंडे की गिरफ्त में आ जाते हैं और अपराध की दुनिया में विचरण करने लगते हैं या फिर अभाव और असहाय जिंदगी से दर्शकों को द्रवित करते हैं। 'दोस्ती में रामनाथ और मोहन आरंभ से ही आत्मनिर्भर होने की कोशिश करते हैं। परस्पर समर्पण और शिक्षा के माध्यम से वे आगे बढना चाहते हैं। एक बार उनके गाने से खुश होकर कोई राहगीर उनकी जेब में सिक्का डाल देता है तो रामनाथ नाराज हो जाता है। उसे वह भीख लगती है। मोहन उसे समझाता है कि उसने मांगा तो नहीं, किसी ने खुश होकर कुछ दिया तो वह भीख कैसे हुई। पढाई के लिए पैसों का इंतजाम न होने पर वे गाते-बजाते हैं।